Калі неўзабаве завершыцца рэканструкцыя кінастудыі, чаго мы ўсе з нецярплівасцю чакаем, то будзем мець абсалютна новую базу — і творчую, і тэхнічную. Тады зможам запрасіць да сябе на працу спецыялістаў любога ўзроўню. Нам часта задаюць пытанне адносна кадравага патэнцыялу і прыцягнення ў беларускае кіно маладых спецыялістаў, якія ёсць і сярод выпускнікоў нашай Беларускай дзяржаўнай акадэміі мастацтваў, і ў кінематаграфічных ВНУМасквы і Санкт-Пецярбурга. І сёння яны практычна ў адзін голас кажуць, што згодны працаваць на нашых кінапрадпрыемствах: на “Беларусьфільме”, у “Беларускім відэацэнтры”. Іншая справа, што сама наша кінаіндустрыя павінна быць для маладых спецыялістаў прывабнай — забяспечваць не разавую працу, а цыклічную занятасць тых жа акцёраў, рэжысёраў, сцэнарыстаў, каб не здарылася так: зняў рэжысёр сваю дэбютную карціну, а далей — прастой. Ну, і каб, адпаведна, годная зарплата была, забяспечанасць жыллём. Тут гаворка пра цэлы комплекс мерапрыемстваў. Бо не сакрэт: для новага кіно мала адно толькі новых тэхналогій — неабходны яшчэ і новыя, творча настроеныя кадры.